পিইসিতে প্রক্সি দেয়ায় ১৯ শিক্ষার্থী বহিষ্কার || Somoynews.tv
২০-১১-২০১৯, ০৯:৩৯
পিইসিতে প্রক্সি দেয়ায় ১৯ শিক্ষার্থী বহিষ্কার
ব্রাহ্মণবাড়িয়ার আখাউড়ায় প্রাথমিক শিক্ষা সমাপনী (পিইসি) পরীক্ষায় প্রক্সি দেয়ার অভিযোগে ১৯ শিক্ষার্থীকে বহিষ্কার করা হয়েছে। এছাড়া প্রক্সি দিতে আসা শিক্ষার্থীদের অভিভাবক ও দুই স্কুল শিক্ষিকাকে জরিমানা করেছেন ভ্রাম্যমাণ আদালত।
মঙ্গলবার (১৯ নভেম্বর) সকালে গণিত পরীক্ষা চলাকালে উপজেলার তুলাই শিমুল উচ্চ বিদ্যালয় কেন্দ্রে এ জালিয়াতি ধরা পড়ে। ওই কেন্দ্রে উপজেলার মনিয়ন্দ ইউনিয়নের আনন্দ স্কুলের ৩৮ জন শিক্ষার্থী পরীক্ষায় অংশ নেয়। এর মধ্যে ১৯ জনের হয়ে পরীক্ষা দিচ্ছিল উচ্চ বিদ্যালয়ের শিক্ষার্থীরা।
উপজেলা নির্বাহী কর্মকর্তা (ইউএনও) ও নির্বাহী ম্যাজিস্ট্রেট তাহমিনা আক্তার রেইনা বলেন, প্রক্সি পরীক্ষার খবর পেয়ে ওই স্কুলে যাই। বিষয়টি নিশ্চিত হয়ে ১৯ পরীক্ষার্থীকে বহিষ্কার করি। সেই সঙ্গে প্রক্সি দিতে আসা শিক্ষার্থীদের অভিভাবকদের ডেকে এনে ৫০০ টাকা করে জরিমানা করা হয়। এ সময় ওই কেন্দ্রের দায়িত্বে থাকা দুই শিক্ষককে সাথী আক্তার ও পপি আক্তারকে কর্তব্যে অবহেলার জন্য ১০ হাজার টাকা করে জরিমানা করা হয়।